input: PROVEDBENA ODLUKA KOMISIJE
  оd 7. studenoga 2013.
  o donošenju sedmog ažuriranog popisa područja od značaja za Zajednicu za mediteransku biogeografsku regiju
  (priopćeno pod brojem dokumenta C(2013) 7356)
  (2013/739/EU)
  EUROPSKA KOMISIJA,
  uzimajući u obzir Ugovor o funkcioniranju Europske unije,
  uzimajući u obzir Direktivu Vijeća 92/43/EEZ od 21. svibnja 1992. o očuvanju prirodnih staništa i divlje faune i flore (1), a posebno njezin članak 4. stavak 2. treći podstavak,
  budući da:
  (1)
  Mediteranska biogeografska regija iz članka 1. točke (c) podtočke iii. Direktive 92/43/EEZ sastoji se od područja Unije na državnim područjima Grčke i Cipra, u skladu s člankom 1. Protokola br. 10 uz Akt o pristupanju iz 2003. godine (2), te Malte, dijelova područja Unije na državnim područjima Španjolske, Francuske, Italije i Portugala, kao i, u skladu s člankom 355. stavkom 3. Ugovora, područja Gibraltara za čije je vanjske odnose odgovorna Ujedinjena Kraljevina, kako je određeno biogeografskom kartom koju je 20. travnja 2005. odobrio Odbor osnovan na temelju članka 20. navedene Direktive, dalje u tekstu „Odbor za staništa”.
  (2)
  U kontekstu postupka koji je pokrenut 1995. godine potrebno je ostvarivati daljnji napredak u stvarnom osnivanju mreže Natura 2000, što predstavlja nužan element zaštite bioraznolikosti u Uniji.
  (3)
  Početni popis i prvih šest ažuriranih popisa područja od značaja za Zajednicu za mediteransku biogeografsku regiju, u smislu Direktive 92/43/EEZ, doneseni su odlukama Komisije 2006/613/EZ (3), 2008/335/EZ (4), 2009/95/EZ (5), 2010/45/EU (6), 2011/85/EU (7) i provedbenim odlukama 2012/9/EU (8) i 2013/29/EU (9). Na temelju članka 4. stavka 4. i članka 6. stavka 1. Direktive 92/43/EEZ, dotična država članica mora što prije, a najkasnije u roku od šest godina, područja s popisa područja od značaja za Zajednicu za mediteransku biogeografsku regiju odrediti kao posebna područja očuvanja te utvrditi prioritete i potrebne mjere za očuvanje.
  (4)
  U kontekstu dinamičke prilagodbe mreže Natura 2000 revidiraju se popisi područja od značaja za Zajednicu. Stoga je potrebno ažurirati popis područja od značaja za Zajednicu za mediteransku biogeografsku regiju.
  (5)
  S jedne strane, ažuriranje popisa područja od značaja za Zajednicu za mediteransku biogeografsku regiju potrebno je da bi se uključila dodatna područja koja su države članice predložile nakon 2011. godine kao područja od značaja za Zajednicu za mediteransku biogeografsku regiju u smislu članka 1. Direktive 92/43/EEZ. Za ta dodatna područja obveze koje proizlaze iz članka 4. stavka 4. i članka 6. stavka 1. Direktive 92/43/EEZ trebale bi se početi primjenjivati što prije, a najkasnije u roku od šest godina od donošenja ove Odluke.
  (6)
  S druge strane, ažuriranje popisa područja od značaja za Zajednicu za mediteransku biogeografsku regiju potrebno je da bi se odrazile eventualne promjene podataka o područjima koje su države članice dostavile nakon donošenja početnog i prvih šest ažuriranih popisa Unije. U tom smislu ažurirani popis područja od značaja za Zajednicu za mediteransku biogeografsku regiju predstavlja pročišćenu inačicu popisa područja od značaja za Zajednicu za mediteransku biogeografsku regiju. Potrebno je istaknuti da bi se za bilo koje područje obuhvaćeno ovom Odlukom obveze koje proizlaze iz članka 4. stavka 4. i članka 6. stavka 1. Direktive 92/43/EEZ trebale početi primjenjivati što prije, a najkasnije u roku od šest godina od donošenja popisa područja od značaja za Zajednicu na koji je područje prvi put uključeno.
  (7)
  Popise područja predloženih kao područja od značaja za Zajednicu za mediteransku biogeografsku regiju, u smislu članka 1. Direktive 92/43/EEZ, dotične države članice proslijedile su Komisiji u razdoblju od siječnja 2003. do listopada 2012. u skladu s člankom 4. stavkom 1. te Direktive.
  (8)
  Popisi predloženih područja bili su popraćeni podacima o svakom području. Od 2012. ti su podaci dostavljani u obliku utvrđenom Provedbenom odlukom Komisije 2011/484/EU od 11. srpnja 2011. o formatu podataka o područjima za područja Natura 2000 (10).
  (9)
  Ti podaci uključuju kartu područja koju su proslijedile dotične države članice te naziv, mjesto i opseg područja, kao i podatke dobivene primjenom kriterija utvrđenih u Prilogu III. Direktivi 92/43/EEZ.
  (10)
  Na temelju nacrta popisa koji je Komisija sastavila u dogovoru sa svakom od dotičnih država članica, a kojim se utvrđuju i područja na kojima se nalaze prioritetna prirodna staništa ili prioritetne vrste, trebalo bi donijeti ažurirani popis područja odabranih kao područja od značaja za Zajednicu za mediteransku biogeografsku regiju.
  (11)
  Saznanja o postojanju i rasprostranjenosti prirodnih staništa i vrsta stalno se mijenjaju kao posljedica nadzora koji se provodi u skladu s člankom 11. Direktive 92/43/EEZ. Stoga su područja ocijenjena i odabrana na razini Unije uz korištenje najboljih trenutačno raspoloživih podataka.
  (12)
  Neke države članice nisu predložile dovoljan broj područja da bi ispunile zahtjeve Direktive 92/43/EEZ za određena staništa i vrste. Stoga se za takva staništa i vrste ne može zaključiti da je mreža Natura 2000 potpuna. Uzimajući u obzir kašnjenje u primanju podataka i postizanju dogovora s državama članicama, potrebno je donijeti ažurirani popis područja koji će biti potrebno revidirati u skladu s člankom 4. Direktive 92/43/EEZ.
  (13)
  S obzirom na to da su saznanja o postojanju i rasprostranjenosti određenih prirodnih staništa iz Priloga I. i određenih vrsta iz Priloga II. Direktivi 92/43/EEZ i dalje nepotpuna, ne bi se trebalo zaključiti ni da je mreža Natura 2000 potpuna ni da je nepotpuna. Popis se prema potrebi treba revidirati u skladu s člankom 4. Direktive 92/43/EEZ.
  (14)
  U interesu jasnoće i transparentnosti, Provedbenu odluku 2013/29/EU trebalo bi staviti izvan snage.
  (15)
  Mjere predviđene ovom Odlukom u skladu su s mišljenjem Odbora za staništa,
  DONIJELA JE OVU ODLUKU:
  Članak 1.
  Sedmi ažurirani popis područja od značaja za Zajednicu za mediteransku biogeografsku regiju u skladu s člankom 4. stavkom 2. trećim podstavkom Direktive 92/43/EEZ utvrđen je u Prilogu ovoj Odluci.
  Članak 2.
  Provedbena odluka 2013/29/EU stavlja se izvan snage.
  Članak 3.
  Ova je Odluka upućena državama članicama.
  Sastavljeno u Bruxellesu 7. studenoga 2013.